b'\n_START_ARTICLE_\nSk\xc3\xa1ldskaparm\xc3\xa1l\n_START_PARAGRAPH_\nSk\xc3\xa1ldskaparm\xc3\xa1l \xe2\x80\x93 "omtale af skjaldekunsten" \xe2\x80\x93 er det midterste og st\xc3\xb8rste afsnit af den yngre Edda._NEWLINE_Det er udformet som en gennemgang af de mange omskrivninger \xe2\x80\x93 kenningar og heiti \xe2\x80\x93 som skjaldekvadene er fulde af, med eksempler fra forskellige kvad. Indimellem er fortalt l\xc3\xa6ngere historier, heriblandt Thors kamp mod Hrungnir og hans udflugt til j\xc3\xa6tten Gejrr\xc3\xb8d._NEWLINE_Is\xc3\xa6r guldet har mange navne, og for at forklare dem m\xc3\xa5 der fort\xc3\xa6lles en del historier:_NEWLINE_Hvorfor kaldes guldet "Sifs h\xc3\xa5r"? Jo, den slemme Loke havde klippet alt h\xc3\xa5ret af Sif, og da Tor fandt ud af det, ville han knuse alle knoglerne i Lokes krop, men... \xe2\x80\x93 og s\xc3\xa5 kommer historien om hvordan guldh\xc3\xa5ret blev til, sammen med mange andre af gudernes kostbarheder, ved et v\xc3\xa6ddem\xc3\xa5l, som resulterede i at Loke fik l\xc3\xa6berne syet sammen._NEWLINE_For at forklare at guldet kaldes "odderg\xc3\xa6ld", m\xc3\xa5 Snorre fort\xc3\xa6lle den lange og sn\xc3\xb8rkede historie om Rhinguldet, og for at forklare at det kaldes "Frodes mel", m\xc3\xa5 han gengive Grottesangen \xe2\x80\x93 kvadet om den guldgale konge, som kom galt af sted fordi han ikke kunne f\xc3\xa5 nok, og satte Fenja og Menja til kv\xc3\xa6rnen, til de gjorde opr\xc3\xb8r.'